Kaixo:
Zuzenketaren arrazoia mendi horren izena Erroizpe ez delako izan da, beinere ez da ala izan maperan izen hori agertu arren. Ingurukoak garenok oso ongi dakigu Erroizpe non dagoen, eta tontorretik gertu dagoen arren ez da tontorraren izena, ez da beinere izan. Gain horren osoaren izena Larte izan da, bi gaintxo izanagatik mendi osoari izen bat eman izan zaio, Larte hain zuzen ere. Erroizpe izena benetan okerra da, izenak berak esan nahi duenari erreparatzen badiogu ez du inongo zentzurik tontor baten izena izateak, Erroitz = amildegi baita eta pe = azpia , beraz, Erroizpe = amildegi azpiari deritzo, hain zuzen ere ingurukoak garenok Erroizpe izenen ezagutzen dugun tokia den bezalakoxea. Erroizpe parajea , tontorretik iparraldera dagoen amildegi eta haren azpiko basoak duen izena da, Belauntzako lurretan dagoena eta ez Gaztelun. Gipuzkoako artxibo probintzialean Erroizpe izena jarri eta agertzen diren sarrera bakarrak Belauntzakoak dira, eta ez Gaztelukoak. Okerra duela urte mordoa egin zen mapa oker batean dago, Erroizpe parajea tontorretik gertu egoteak mapan tontorra izendatzeko erabiltzea eragin zuen, guztiz okerra izan arren, eta ondorengo mapetan akatsa kopiatu besterik ez dute egin. 